આ ફિલ્મ ૩Dમાં છે, મતલબ કે ૩D ચશ્માં પહેરીને જોવાની ફિલ્મ છે. એટલે આપણે પણ ચશ્માં પહેરીને વાત કરીએ. પહેલાં પૉઝિટિવિટીનાં ચશ્માં પહેરીને સારી-સારી વાતો જોઈએ. રેમો ડિસોઝા પોતે એક અચ્છો ડાન્સર અને કોરિયોગ્રાફર છે. આ ફિલ્મની બધી જ ડાન્સ-સીક્વન્સિસ તેણે જાતે જ કોરિયોગ્રાફ કરી છે. અને શું ડાન્સ છે બૉસ? ડાન્સના ઔરંગઝેબોના પગ પણ થિરકવા માંડે. સૌથી પહેલાં એકદમ અંધારામાં માત્ર અલ્ટ્રાવાયલેટ લાઇટમાં પર્ફોર્મ કરતા ઇલ્યુમિનાટી ગ્રુપનો પર્ફોર્મન્સ અને પછી આપણી જુગલજોડીની ધમાલ. જે લોકો ટીવી પરના ડાન્સ શોઝને બ્રશ કરવા જેટલી નિયમિતતાથી જોતા હોય અથવા તો ગલીકૂંચામાં ચાલતા ડાન્સ-ક્લાસિસમાં જતા હોય તેમને તો આ બધા જ પર્ફોર્મન્સિસ પોતાનાં ફૅમિલી-ફંક્શન્સ જેવાં લાગશે.